KOMISIJOS REGLAMENTAS (EB) Nr. 1267/2007
2007 m. spalio 26 d.
dėl specialių pagalbos už privatų kiaulienos saugojimą teikimo sąlygų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2759/75 dėl bendro kiaulienos rinkos organizavimo (1), ypač į jo 4 straipsnio 6 dalį ir 5 straipsnio 4 dalį,
kadangi:
(1)
Jeigu Bendrijos reprezentatyviose rinkose vidutinė kiaulių skerdenų kaina yra mažesnė kaip 103 % bazinės kainos ir tikėtina, kad ji išliks žemiau šio lygio, gali būti imamasi intervencinių priemonių kiaulienos rinkoje.
(2)
Rinkos kainos nukrito žemiau šio lygio ir, atsižvelgiant į sezonines ir ciklines tendencijas, ši padėtis gali išlikti.
(3)
Turi būti imamasi intervencinių priemonių. Šios priemonės gali apsiriboti pagalbos už privatų kiaulienos saugojimą teikimu pagal 1990 m. lapkričio 27 d. Komisijos reglamentą (EEB) Nr. 3444/90, nustatantį išsamias pagalbos teikimo privačiam kiaulienos saugojimui taisykles (2).
(4)
Pagal 1975 m. spalio 29 d. Tarybos reglamento (EEB) Nr. 2763/75, nustatančio bendrąsias pagalbos teikimo privačiam kiaulienos saugojimui taisykles (3), 3 straipsnį, Komisija gali nuspręsti sutrumpinti arba pratęsti saugojimo laikotarpį. Turėtų būti nustatytos pagalbos už konkrečius saugojimo laikotarpius sumos, taip pat sumos, kurios turėtų būti pridedamos arba atimamos, jei Komisija priimtų tokį sprendimą.
(5)
Siekiant palengvinti administracinį ir kontrolės darbą, susijusį su sutarčių sudarymu, turėtų būti nustatyti mažiausi kiekiai.
(6)
Reikėtų nustatyti tokio dydžio užstatą, kad būtų užtikrintas saugotojų sutartinių įsipareigojimų vykdymas.
(7)
Kiaulienos vadybos komitetas nepateikė savo nuomonės per pirmininko nustatytą laiką,
PRIĖMĖ ŠĮ REGLAMENTĄ:
1 straipsnis
1. Nuo 2007 m. spalio 29 d. pagal Reglamentą (EEB) Nr. 3444/90 gali būti pateikiamos pagalbos už privatų kiaulienos saugojimą paraiškos. Produktų, už kuriuos gali būti mokama pagalba, sąrašas ir atitinkamos sumos pateikti šio reglamento priede.
2. Jeigu Komisija pratęsia arba sutrumpina saugojimo laikotarpį, pagalbos suma atitinkamai koreguojama. Mėnesiniai ir dieniniai priedai ir atskaitymai nurodyti priedo 6 ir 7 skiltyse.
2 straipsnis
Mažiausi kiekvieno produkto kiekiai, dėl kurių sudaroma sutartis, yra šie:
a)
10 tonų iškaulinėtų produktų;
b)
15 tonų kitų produktų.
3 straipsnis
Užstatas yra 20 % priede nustatytos pagalbos sumos.
4 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. spalio 26 d.